CELEX: 32016D0217(01)
Language: ro
Date: 2016-02-11 00:00:00
Title: Decizia de punere în aplicare a Comisiei din 11 februarie 2016 de adoptare a deciziilor de import în Uniune cu privire la anumite substanțe chimice în temeiul Regulamentului (UE) nr. 649/2012 al Parlamentului European și al Consiliului și de modificare a Deciziilor 2005/416/CE și 2009/966/CE ale Comisiei

17.2.2016   
            
            
               RO
            
            
               Jurnalul Oficial al Uniunii Europene
            
            
               C 61/5
            
         DECIZIA DE PUNERE ÎN APLICARE A COMISIEI
   din 11 februarie 2016
   de adoptare a deciziilor de import în Uniune cu privire la anumite substanțe chimice în temeiul Regulamentului (UE) nr. 649/2012 al Parlamentului European și al Consiliului și de modificare a Deciziilor 2005/416/CE și 2009/966/CE ale Comisiei
   (2016/C 61/06)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (1), în special articolul 13 alineatul (1) al doilea paragraf,
   după consultarea comitetului instituit prin articolul 133 din Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (2),
   întrucât:
   
               (1)
            
            
               În conformitate cu Regulamentul (UE) nr. 649/2012, Comisia trebuie să decidă în numele Uniunii dacă autorizează sau nu, pentru fiecare substanță chimică în parte, importul în Uniune al substanțelor chimice supuse procedurii de consimțământ prealabil în cunoștință de cauză (PIC).
            
         
               (2)
            
            
               Programul Organizației Națiunilor Unite pentru Mediu (UNEP) și Organizația pentru Alimentație și Agricultură (FAO) au fost desemnate să asigure servicii de secretariat în vederea aplicării procedurii PIC stabilite prin Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional („Convenția de la Rotterdam”), aprobată prin Decizia 2006/730/CE a Consiliului (3).
            
         
               (3)
            
            
               Comisia, acționând în calitate de autoritate desemnată comună, trebuie să transmită Secretariatului Convenției de la Rotterdam („Secretariatul”), în numele Uniunii și al statelor membre ale acesteia, deciziile de import privind substanțele chimice supuse procedurii PIC.
            
         
               (4)
            
            
               Substanța chimică metamidofos a fost adăugată ca pesticid la anexa III la Convenția de la Rotterdam, prin Decizia RC 7/4 adoptată în cadrul celei de a Șaptea reuniuni a Conferinței părților. Decizia respectivă prevede că fiecare parte trebuie să prezinte Secretariatului un răspuns privind importul în vederea înscrierii metamidofosului ca pesticid. Actuala listă a preparatelor pesticide deosebit de periculoase (preparate lichide solubile care conțin peste 600 de grame de ingredient activ pe litru) care conțin metamidofos va fi eliminată din anexa III, împreună cu răspunsurile privind importul transmise în legătură cu intrarea respectivă. Secretariatul a transmis Comisiei informații cu privire la acest aspect sub forma unui document de orientare a deciziilor. Introducerea pe piață și utilizarea metamidofosului sub formă de component al unor amestecuri care acționează ca produse de protecție a plantelor sunt interzise prin Regulamentul (CE) nr. 1107/2009 al Parlamentului European și al Consiliului (4).
            
         
               (5)
            
            
               Este necesar să se modifice deciziile de import anterioare în ceea ce privește substanțele chimice DDT și oxid de etilenă, astfel încât să se țină seama de extinderea Uniunii de la 1 iulie 2013, precum și de evoluțiile în materie de reglementare constatate în Uniune de la adoptarea deciziilor respective.
            
         
               (6)
            
            
               Introducerea pe piață și utilizarea oxidului de etilenă în temeiul Regulamentul (UE) nr. 528/2012 al Parlamentului European și al Consiliului (5) sunt limitate la un singur domeniu specific în conformitate cu Regulamentul delegat (UE) nr. 1062/2014 al Comisiei (6). În consecință, nu se permit importuri decât în scopul acestei utilizări specifice. Statele membre pot decide dacă autorizează pe teritoriul lor această utilizare permisă în temeiul Regulamentului (UE) nr. 528/2012.
            
         
               (7)
            
            
               Producția, introducerea pe piață și utilizarea substanței chimice DDT, fie individual, fie în compoziția preparatelor sau sub formă de compuși ai diverselor articole, sunt interzise în Uniunea Europeană în temeiul Regulamentului (CE) nr. 850/2004 al Parlamentului European și al Consiliului (7).
            
         
               (8)
            
            
               Ar trebui să se adopte decizia de import privind metamidofosul, iar Deciziile 2005/416/CE (8) și 2009/966/CE (9) ale Comisiei ar trebui modificate în consecință,
            
         DECIDE:
   Articolul 1
   Se adoptă decizia privind importul de metamidofos, astfel cum este prevăzută în formularul de răspuns privind importul din anexa I.
   Articolul 2
   Decizia privind importul de oxid de etilenă prevăzută în anexa II la Decizia 2009/966/CE se înlocuiește cu decizia privind importul de oxid de etilenă prevăzută în formularul de răspuns privind importul din anexa II la prezenta decizie.
   Articolul 3
   Decizia privind importul de DDT prevăzută în anexa I la Decizia 2005/416/CE se înlocuiește cu decizia privind importul de DDT prevăzută în formularul de răspuns privind importul din anexa III la prezenta decizie.
   
      Adoptată la Bruxelles, 11 februarie 2016.
      
         
            Pentru Comisie
         
         Karmenu VELLA
         
            Membru al Comisiei
         
      
   
   
      (1)  JO L 201, 27.7.2012, p. 60.
   
      (2)  JO L 396, 30.12.2006, p. 1.
   
      (3)  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).
   
      (4)  Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).
   
      (5)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).
   
      (6)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
   
      (7)  Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (JO L 158, 30.4.2004, p. 7).
   
      (8)  Decizia Comisiei din 19 mai 2005 de adoptare a deciziilor privind importul comunitar de anumite produse chimice, în conformitate cu Regulamentul (CE) nr. 304/2003 al Parlamentului European și al Consiliului și de modificare a Deciziilor 2000/657/CE, 2001/852/CE și 2003/508/CE (JO L 147, 10.6.2005, p. 1).
   
      (9)  Decizia 2009/966/CE a Comisiei din 30 noiembrie 2009 de adoptare a deciziilor privind importul comunitar de anumite produse chimice în temeiul Regulamentului (CE) nr. 689/2008 al Parlamentului European și al Consiliului și de modificare a Deciziilor 2000/657/CE, 2001/852/CE, 2003/508/CE, 2004/382/CE și 2005/416/CE (JO L 341, 22.12.2009, p. 14).
   
      ANEXA I
      Decizie privind importul de metamidofos
      
         
      
         
      
         
   
   
      ANEXA II
      Decizie revizuită privind importul de oxid de etilenă
      
         
      
         
      
         
      
         
   
   
      ANEXA III
      Decizie revizuită privind importul de DDT